Nkenda ya 96: Yezu ke belula bambefo
YEZU vandaka kutambula na nsi ya mvimba mpi vandaka kubelula bambefo. Nsangu ya bidimbu na yandi ya nkumbwa mwanganaka na bambanza mpi babwala. Yau yina, na ndambu yonso, bantu vandaka kunatila yandi bifwa makulu, bifwa meso mpi bababa na bambefo yankaka mingi. Yandi vandaka kubelula bau yonso.
Yau lutaka bamvula tatu banda pana Yezu bakaka mbotika. Mpi tala, yandi tubaka na balongoki na yandi nde yandi kekwenda na Yerusaleme, mpi kuna bantu tafwa yandi, na nima yandi tafutumuka. Kansi, Yezu fulaka kaka na kubelula bambefo.
Na kilumbu mosi ya Sabbat, Yezu vandaka kulonga. Sabbat kele kilumbu ya kupema sambu na Bayuda. Nkento ya beno kemona awa vandaka mbefo ya ngolo. Yandi vandaka na nkuki bamvula 18, yandi lungaka kutelama ve ya kusungama. Yezu simbaka yandi mpi na mbala mosi, yandi belukaka!
Mambu yina yangidikaka ve bambuta ya mabundu. Mosi na kati na bau tubaka na ndinga ya ngolo nde: ‘Bilumbu kele sambanu sambu na kusala, beno kwisa bilumbu yina sambu na kubeluka, kansi kilumbu ya Sabbat ve!’
Yezu vutulaka nde: ‘Beno kele bantu ya ntima ya mbi. Konso muntu na kati na beno kekangulaka mpunda na yandi na kilumbu ya Sabbat mpi kenataka yau na kunwa masa. Keti yau kele mbote ve nde nkento yai kubeluka na kilumbu ya Sabbat?’ Ndinga yai ya Yezu kuwisaka bambeni na yandi nsoni.
Na nima Yezu na balongoki na yandi kwendaka na Yerusaleme. Na kukatuka na bau na Yeriko, bifwa meso zole kuwaka nde Yezu vandaka kuluta. Bau bokaka nde: ‘Sadisa beto!’
Yezu bingaka bifwa meso mpi yandi yulaka bau nde: ‘Inki beno kezola mono sala sambu na beno?’ Bau vutulaka nde: ‘Sala yonso nde beto kumona dyaka.’ Yezu simbaka meso na bau mpi na mbala mosi, bau monaka! Beno kezaba kana sambu na nki Yezu salaka bidimbu ya nkumbwa yai yonso? Yau kele sambu yandi kezolaka bantu mpi kezolaka nde bantu yonso kwikila na yandi. Na Kimfumu na yandi, ata muntu mosi ve ya ntoto tabela.
Matayo 15:30, 31; Luka 13:10-17; Matayo 20:29-34.
Bangyufula
- Inki Yezu vandaka kusala ntangu yandi vandaka kutambula na nsi yonso?
- Bamvula kiteso ya tatu na nima ya kubaka mbotika, inki mambu Yezu kuzabisaka balongoki na yandi?
- Bantu yai ya kele na kifwanisu kele banina, mpi Yezu kusalaka nki sambu na nkento yai?
- Sambu na nki mvutu ya Yezu na ntembe yina bambuta ya mabundu kubasisaka kupesaka bo nsoni?
- Ntangu Yezu ti balongoki na yandi kuvandaka penepene ya Yeriko, Yezu kusalaka nki sambu na bifwa-meso zole?
- Sambu na nki Yezu vandaka kusala bidimbu ya nkumbwa?
Bangyufula ya ngika
- Tanga Matayo 15:30, 31.
Inki ngolo ya kuyituka ya Yehowa yina kemonana na nzila ya Yezu, mpi nki mutindu yo fwete vanda na bupusi na nzayilu na beto ya mambu yina Yehowa mesilaka sambu na ntoto ya mpa? (Nk. 37:29; Yez. 33:24)
- Tanga Luka 13:10-17.
Inki mutindu kuzaba nde Yezu kusalaka mwa ndambu ya mambu na yandi ya kuyituka ya mingi kibeni na kilumbu ya Kisabatu kemonisa mutindu ya lusadisu yina yandi tapesa bantu na nsungi ya Luyalu na yandi ya Mvu-Funda? (Luka 13:10-13; Nk. 46:10; Mat. 12:8; Kol. 2:16, 17; Kus. 21:1-4)
- Tanga Matayo 20:29-34.
Inki mutindu disolo yai kemonisa nde Yezu vandaka ve ata fyoti kudimona ti kisalu mingi sambu na kusadisa bantu, mpi nki dilongi beto lenda baka na disolo yango? (Kul. 15:7; Yak. 2:15, 16; 1 Yoa. 3:17)
kon_Latn kon_Latn kon_Latn kon_Latn kon_Latn kon_Latn kon_Latn kon_Latn kin_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn cjk_Latn kon_Latn kon_Latn kon_Latn